  Виталий Пронин Кылем арын 560 тонна удобрение музъеме поныны быгатӥмы вал, нош туэ 40 тонна сяна ӧм басьтэ. Уксё ӧвӧл.27-тӥ апреле бусыосын гуретыны ӧдъязы тракторъёс. Лымшор палъёсын музъемзэс небӟытыны ӧдъязы. Кизьыны потӥзы Вавож но Ува ёросъёсын.Вавожъёс кизьыны котьку ваньмызлэсь вазь пото, шуэ ёрос администрациысь гурт удысъя управлениысь валтӥсь агроном Владимир Скобелев. «Восход» хозяйство 26-тӥ апреле ик сеялкаоссэ поттӥз ни, ӵуказеяз бордаз итӥськиз «Жуё-Можга» хозяйство. Бусыоссы вырйылынгес интыяськемын. Соин ик котэз ӝог тӧлӟе.Уваысь «Дружба» но «Луч» хозяйствоослэн бусыосазы - луо. Нюко интыоссэс но нюлэс дуръёссэс кельто на: трактор выйымон кот. Вань ёросъёсты азьпалтэмзылы шумпото. Зэм, лӧптэм мылкыдзэс куашкатӥсез но вань.- Кизьыны кутскимы ни ай, нош киос но пыдъёс куалекъяло, - лулӟе «Дружбаысь» валтӥсь агроном Людмила Ашихмина. - Кылем арын 560 тонна удобрение музъеме поныны быгатӥмы вал, нош туэ 40 тонна сяна ӧм басьтэ. Уксё ӧвӧл. Субсидиос дыраз но тырмыт висъяськымтэен, ваньмыз сямен хозяйствоос удобренитэк кылизы. Удобрение ӧз сюры ке, котькуд гектарысь 5-6 центнерен урожаймес ыштомы. Нош милям гыроно музъеммы 10 сюрс 998 гектар, со пӧлысь нянь улэ висъямын 3 сюрс 700 гектарез. Ужам уж, кужым жаль потоз. Ӟеч урожай басьтон понна толбыт кытчы но кидыслы ӧм ветлэ вал! Германиысь йыды, кӧжы вуттӥмы. Австриысь басьтӥмы рапс. Кизьыса эскерон вылысь Россиысь азьмынӥсь питомникъёсысь ӟеч выжыысь сема, люпин, бобы вайимы. Удалтӥз ке, асьме дорын но кидыслы шуыса будэтон сярысь вераськиськом вал. Нош удобренитэк кыӵе урожай луоз?Арысь аре тыршиськомы, скалъёсмы уногес йӧл мед сётозы шуыса. Таин валче 2012-тӥ арысен гордкушман но кешыр будэтыны ӧдъямы. Но туэ таиз борды но басьтӥськыны ӟигар ӧвӧл. 20 гектар пӧлысь 12-ез гордкушманмы миым лымы улэ пачказ, 9 гектар кешыр пӧлысь 4-ез сяна ӧз утялтӥськы. Сӥзьыл вазь вуиз уго, нош техникамы ваньзэ ӵош утялтыны ӧвӧл. Киын ишкыса ӧм вуттэ. Туж бадӟым оскон вал тулыслы: толбыт ӵоже кешыр уз кынмы, тулыс выльысь потталомы. Но музъемез бугыръяны кутски но - ярамонэз ӧвӧл. Государство гуртоослы бадӟымгес саклык висъясалыз ке, лябӟем хозяйствоослы ӝутӥськыны юрттысалыз ке, трослы капчигес луысалыз. Соку, оло, тулысэз но капчигес мылкыдын мытысалмы, эшшо золгес ужасалмы, - шуэ Людмила Ашихмина.Елена Сараматова Туспуктӥз Александр Горбунов Теги: бусыужъёс  